Jizzax viloyatida zamonaviy agrologistika kompleksi tashkil etiladi

Jizzax viloyatida zamonaviy agrologistika kompleksini tashkil etish chora-tadbirlari to‘g‘risida Vazirlar Mahkamasining qarori qabul qilindi. 
Hujjatga muvofiq, “BMB Trade group” (O‘zbekiston) va “Natsionalnaya rezervnaya korporatsiya” (Rossiya Federatsiyasi) kompaniyalarining Jizzax viloyati Sharof Rashidov tumanida zamonaviy agrologistika kompleksinn barpo etish maqsadida mas'uliyati cheklangan jamiyat shaklidagi “BMB-NRC Agrologistics” O‘zbekiston-Rossiya qo‘shma korxonasi tashkil etish to‘g‘risidagi taklifi ma'qullandi.
Taklifda quyidagilar nazarda tutilgan:
xorijiy investorlar mablag‘larini jalb qilish hisobiga 10 ming tonna sig‘imga ega bo‘lgan muzlatkichli kameralar va omborlar tashkil etish hamda shok usulda muzlatish, qayta ishlash, kalibrlash, saralash, qadoqlash va meva-sabzavotlarni quritish uskunalarini o‘rnatish;
meva-sabzavot va boshqa qishloq xo‘jaligi mahsulotlarini yetishtirish, saqlash, shuningdek, bojxona, bank, logistika, ekspress-laboratoriya, fitosanitar, veterinar, sanitar-epidemiologik, sertifikatlashtirish va boshqa xizmatlarni “yagona darcha” tamoyili bo‘yicha ko‘rsatish, Rossiya Federatsiyasi va boshqa xorijiy davlatlar bozorlariga ho‘l va qayta ishlangan tayyor mahsulotlarning eksportini amalga oshirish;
xorijiy investitsiyalarni, xalqaro moliya institutlari mablag‘larini jalb qilish va boshqa manbalar hisobiga qishloq xo‘jaligi mahsulotlarini birlamchi va chuqur qayta ishlash hamda jamg‘arishni tashkil etish, shuningdek, raqobatbardosh mahsulotlarni ishlab chiqarish. 
Qaror bilan ‘'Jizzax viloyatida zamonaviy agrologistika kompleksini tashkil etish” loyihasini amalga oshirish bo‘yicha “yo‘l xaritasi” tasdiqlandi. 
Bojxona rasmiylashtiruvi tartib-taomillarini tezkor amalga oshirish hamda agrologistika kompleksi hududida barcha turdagi xizmatlar “yagona darcha” tamoyili asosida ko‘rsatilishini ta'minlash maqsadida bir oy muddatda agrologistika kompleksi hududida:
Davlat bojxona qo‘mitasi bojxona hujjatlarini rasmiylashtirish va berish punktini;
Vazirlar Mahkamasi huzuridagi O‘simliklar karantini davlat inspeksiyasi - o‘simliklar karantini sohasida ruxsat beruvchi hujjatlarni rasmiylashtirish va berish punktini;
Sog‘liqni saqlash vazirligi huzuridagi Sanitariya-epidemiologik osoyishtalik agentligi va “O‘zstandart” agentligi - xalqaro standartlarga muvofiq oziq-ovqat va qishloq xo‘jaligi mahsulotlarini to‘laqonli sinovdan o‘tkazish hamda tegishli sertifikat va sanitariya-epidemiologiya ekspertizasi xulosalarini berishni ta'minlovchi zamonaviy sinov laboratoriyasini;
“O‘zbekekspertiza” AJ - tashqi iqtisodiy faoliyat tovar nomenklaturasi kodlari bo‘yicha tovarlarni tasniflash bo‘yicha xizmat ko‘rsatish, ro‘yxatdan o‘tkazish va tovarning kelib chiqish sertifikatlarini berish punktini tashkil etish to‘g‘risida Vazirlar Mahkamasiga takliflar kiritadi. 
Qaror bilan, 2023 yil 1 yanvarga qadar:
O‘zbekiston Respublikasida ishlab chiqarilmaydigan va agrologisgika kompleksi tomonidan ishlab chiqarish ehtiyojlari uchun belgilangan tartibda tasdiqlanadigan ro‘yxat bo‘yicha olib kelinadigan xomashyo, uskunalar, maxsus transport vositalari va texnikalar uchun bojxona to‘lovlari (qo‘shilgan qiymat solig‘i va bojxona rasmiylashtiruvi yig‘imlaridan tashqari) to‘lashdan;
agrologistika kompleksiga chet eldan jalb qilinadigan mutaxassislar - jismoniy shaxslardan olinadigan foyda solig‘i to‘lashdan ozod etildi.